مركب نور ورزازات للطاقة الشمسية هو واحد لموركّاب كبير كاين ف مدينة ورزازات. كايتكون من 4 ديال لمحطات اللي هي نور I، نور II، نور III، ونور IV. هاد لموركّاب ديال الطاقة الشمسية مكلفة بيه لوكالة لمغريبية د طّاقة لموستدامة اللي كاتسمى ختصاراً ب سميت مازن MASEN واللي تابعة ل لوزارة ديال الطاقة والمعادن والبيئة. أما التطوير والتسيير ديال المركز فا مكلفة بيه شركة أكوا پاور. هاد لمشروع ديال الطاقة الشمسية هو واحد لمشروع كبير كايعول عليه لمغريب بزاف فما كيتعلق ب الطاقات لمتجددة، و كايبلغ لإنتاج ديال هاد لموركّاب ف جميع لمحطات ديالو 580 ميݣاواط. وتم التصميم ديالو على حساب مقاربة اللي كتعتمد على الشراكة بين لقطاعات لعام و لخاص وتم لإنجاز ديالو ب دعم من لبنك لإفريقي د تّنمية لي ساهم ب 485 مليون دولار ف لإنجاز ديال مختالف لمراحل د هاد لمشروع. لبدية ديال لمشروع كانت هي نور I و اللي تم لفتيتاح ديالها ف سنة 2016. و هي كاتنتج 160 ميݣاواط. لمحطات ديال نور II ونور III تم لفتيتاح ديالهم ف سنة 2017. نور II كاتنتج 200 ميݣاواط، و نور III كاتنتج 150 ميݣاواط. لمحطة ديال نور IV تم لفتيتاح ديالها ف سنة 2018. هاد لمحطة كاتنتج 70 ميݣاواط.